Pamätný deň smrti Božieho sluhu biskupa Jána Vojtaššáka
2025-08-09 10:00 - 12:00 (Europe/Bratislava) | Jubilejný chrám nanebovzatia Panny Márie, Zákamenné
Pozývame Vás na slávenie pamätného dňa smrti Božieho sluhu biskupa Jána Vojtaššáka, ktoré sa uskutoční dňa 9. augusta 2025 v jubilejnom chráme v Zákamennom. Slávnostnú svätú omšu o 10.30 hod. bude celebrovať J.E. Mons. Bernard Bober, košický arcibiskup-metropolita.
Viac info na webe farnosti.

Jubileum otcov, matiek a rodín
2025-08-10 | Jubilejný chrám nanebovzatia Panny Márie, Zákamenné
Pozývame všetkých otcov, matky a deti na Jubileum rodín, ktoré sa uskutoční dňa 10. augusta 2025 v Zákamennom. Program začne svätou omšou o 14.00 hod. v jubilejnom chráme Nanebovzatia Panny Márie, ktorú bude celebrovať J.E. Mons. František Trstenský, spišský diecézny biskup. Po nej bude nasledovať program pre rodiny. Bližšie informácie a program nájdete na plagáte.
Pre lepšiu organizáciu a zabezpečenie Jubilea vás prosíme o registráciu prostredníctvom QR kódu uvedeného na plagáte alebo na webovej stránke farnosti rkczakamenne.sk.

Sväté omše za účasti detí s o. biskupom Františkom
2025-09-17 - 2026-06-17 | Konkatedrála Sedembolestnej Panny Márie v Poprade, Poprad, 05801
Milí rodičia, milé deti,
raz mesačne v stredu (podľa termínov na plagáte) o 18.00 sa stretneme na svätej omši pre deti v Konkatedrále Sedembolestnej Panny Márie v Poprade. Sväté omše celebruje náš diecézny otec biskup František Trstenský.
Budeme si hovoriť o Ježišovi v podobenstvách – jednoduchým a blízkym jazykom, ktorý otvára srdce malých i veľkých.
Chceme, aby deti cítili, že v kostole sú doma, a aby rodičia prežili chvíle viery spolu so svojimi najbližšími.
Cieľom je vytvoriť priestor radosti, modlitby a Božej blízkosti – kde sa všetci môžeme spoločne učiť žiť Evanjelium.
Tešíme sa na spoločné stretnutia!

Dni svätosti na Spišskej Kapitule
2025-10-31 19:00 - 2025-11-05 19:00 | Spišská Kapitula, Slovenská republika
Pri príležitosti blížiacej sa slávnosti Všetkých svätých srdečne pozývame na DNI SVÄTOSTI na Spišskej Kapitule.
Piatok 31. októbra o 19:00
Začíname adoráciou svätosti – chvíľou ticha a modlitby pred Pánom.
Sobota 1. novembra
10:00 – slávnostná svätá omša s diecéznym biskupom Mons. Františkom Trstenským.
V sprievode prinesieme relikvie svätých a blahoslavených – svedkov viery, ktorí nás sprevádzajú.
14:00 – Divadelné predstavenie
„Aj pápež bol chlapec“ – príbeh sv. Jána Pavla II.
16:00 – Poeticko-hudobné pásmo
„Hlasy svätých“ – spev Dominiky Gurbaľovej a prednes Štefana Bučka.
Počas celých Dní svätosti si budete môcť uctiť relikvie viac ako 60 svätých a blahoslavených.
Katedrála bude otvorená na modlitbu a ticho až do 5. novembra 2025.
Príďte načerpať pokoj, vďaku a dotyk svätosti.

sviatok sv. Martina, patróna Spišskej diecézy
2025-11-09 10:30 - 12:00 | Spišská Kapitula, Slovenská republika
Všetkých vás srdečne pozývame osláviť sviatok svätého Martina, hlavného patróna našej Spišskej diecézy a Katedrály svätého Martina v Spišskej Kapitule.
Jeho príklad viery, pokory a služby je pre nás stále živým povzbudením.
Nedeľa 9. novembra o 10.30 hod. Katedrála svätého Martina, Spišská Kapitula.
Hlavným celebrantom a kazateľom bude Mons. Ján Vokál, biskup diecézy Hradec Králové (Česká republika).
Nech je táto slávnosť spoločným poďakovaním za dar viery a jednoty našej diecézy. Všetci ste srdečne vítaní!

Dekanátne stretnutia mládeže
2025-11-22
Drahí mladí, v mene nášho diecézneho otca biskupa Františka vás všetkých pozývame v sobotu 22.11. v predvečer slávnosti Krista Kráľa na Dekanátne stretnutia mládeže. Chceme byť v tomto svete Ježišovými svedkami a tak sa stretnúť spolu ale najmä s Ním. Stretneme sa na piatich miestach našej diecézy:
v Zákamennom:
– program začína v novom Kultúrnom dome o 16:00
– svätá omša o 18:00 vo farskom kostole Nanebovzatia Panny Márie
v Ružomberku:
– program začína v telocvični ZŠ sv. Vincenta o 16:00
– svätá omša o 18:15 bude vo farskom kostole sv. Ondreja
v Smižanoch:
– program začína o 16:00 v telocvični Cirkevnej školy Povýšenia sv. Kríža
– svätá omša o 18:00 bude vo Svätyni Božieho milosrdenstva
v Poprade:
– program začína o 16:30 v telocvični Gymnázia Dominika Tatarku
– svätá omša o 18:30 bude v konkatedrále Sedembolestnej Panny Márie
v Starej Ľubovni:
– program začína o 16:30 v telocvični cirkevnej Spojenej školy
– svätá omša bude o 18:30 vo farskom kostole sv. Mikuláša.
Príďte so svojimi kamarátmi tam, kde to máte najbližšie. Tešíme sa na vás 🙂

BETLEHEM – ako symbol rodiny
2025-11-29 - 2026-02-08
Srdečne všetkých pozývame vás na sériu vianočných výstav „BETLEHEM – ako symbol rodiny“.
Betlehem nie je len výjav z minulosti. Je to príbeh o rodine, viere a nádeji, ktorý ožíva v umení – od historických diel až po moderné interpretácie. Slávnostné otvorenie výstav s požehnaním adventného venca bude 29. novembra 2025 o 17.30 hod. v areáli Spišskej Kapituly.
Výstavy sa uskutočnia na týchto miestach:

Historické betlehemy zo zbierok SNM – Historického múzea
Spišské diecézne múzeum (Kanónia č. 14), Spišská Kapitula
Betlehemy v súčasnom umení
Mestská výstavná sieň, Starý jarok 44, Spišské Podhradie

Rezervácie vstupu:
• infocentrum@kapitula.sk
+421 944 311 154
• tic.spisskepodhradie@gmail.com
+421 53 419 51 33
Výstavy potrvajú do 8. februára 2026.
Príďte objaviť Betlehem ako tiché svetlo rodiny, ako priestor, kde sa spája tradícia, umenie a duchovná hĺbka Adventu. Nech sa aj váš príbeh dotkne tohto svetla.
Plagát na stiahnutie v PDF.

Jubileum predstaviteľov verejnej správy a samosprávy
2025-11-29 10:00 - 13:00
Vážení primátori, starostovia, poslanci miestnych zastupiteľstiev a pracovníci verejnej správy,
v rámci prebiehajúceho Svätého roka – Jubilea 2025 Vás srdečne pozývame na spoločné stretnutie s otcom biskupom Mons. Františkom Trstenským, ktoré sa uskutoční v sobotu 29. novembra 2025 v Starej Ľubovni. Program začne o 10.00 hod. a predpokladaný záver je o 13.00 hod.
V atmosfére Jubilea chceme spoločne hľadať, ako obnoviť ducha spolupráce, dôvery a jednoty v službe ľuďom a spoločnému dobru.
Z organizačných dôvodov prosíme všetkých účastníkov, aby sa zaregistrovali do 26. novembra prostredníctvom nasledujúceho formulára.
Zároveň prosíme starostov, aby túto pozvánku tlmočili aj poslancom obecných a mestských zastupiteľstiev, ktorých srdečne pozývame k účasti na stretnutí.
Tešíme sa na spoločné stretnutie, modlitbu a rozhovor o službe pre dobro našich obcí, miest a celej spoločnosti.

Jubileum hnutí a spoločenstiev
2025-12-13 10:00 - 16:00 | Poprad
Srdečne pozývame všetkých členov hnutí, spoločenstiev, združení i každého, kto sa zapája do života Cirkvi, na spoločné slávenie Jubilea hnutí a spoločenstiev, ktoré sa uskutoční v sobotu 13. decembra 2025 v Konkatedrále Sedembolestnej Panny Márie v Poprade.
Poďme spoločne ďakovať za dary Ducha Svätého pôsobiace v rozmanitosti našich spoločenstiev a prosiť o nové oživenie viery v našej diecéze.
Program stretnutia
10:00 – Svätá omša
11:00 – Prednáška: o. Peter Sýkora – Cesta budovania synodálnej Cirkvi pre všetkých
11:45 – Chválová adorácia
12:45 – Obed (katering) – priestor na stretnutia a sieťovanie
14:00 – Synodálne skupinky lídrov → Obnova viery v diecéze
16:00 – Záver stretnutia
Organizačné informácie
Prosíme všetky hnutia a spoločenstvá, aby sa zaregistrovali na tomto linku a uviedli počet účastníkov, ktorí sa zúčastnia doobedňajšieho programu, ktorý je otvorený pre všetkých účastníkov. Dátum ukončenia registrácie je 20. november 2025.
Zároveň prosíme, aby každé spoločenstvo a hnutie uviedlo meno a priezvisko jedného delegáta (napr. líder či vedúci), ktorý bude jeho reprezentantom na popoludňajšom programe – synodálne skupinky. Pôjde o špeciálny spoločný čas rozlišovania a hľadania, ako obnoviť vieru v našej diecéze. Budúci rok oslavujeme 250 rokov od jej vzniku. Vidíme, že Boh mnohé veci tvorí aj cez spoločenstvá, ktorých pohľad je dôležitý. Preto z každého spoločenstva, združenia či hnutia pozývame jedného zástupcu. Prihláste sa prosím do formulára. Tento čas bude prebiehať poobede od 14:00 – 16:00 v pastoračných priestoroch farnosti Poprad mesto (Nábrežie Jána Pavla II. 438/15, Poprad).
Bližšie informácie vám pošleme po prihlásení.

Betlehem ako svedectvo viery a kultúrnej pamäti v Spišskej Kapitule
2026-01-10 16:00 - 18:00
Spišská Kapitula sa v sobotu 10. januára 2026 o 16.00 hod. stane miestom slávnostného otvorenia výstavy
„Betlehem v umení a tradíciách – Vianoce ako priestor tvorivosti, viery a kultúrnej identity“.
Výstava pozýva návštevníkov k hlbšiemu zamysleniu nad tajomstvom Narodenia Pána, ktoré sa v priebehu storočí stalo nielen jadrom kresťanskej viery, ale aj zdrojom bohatej umeleckej a ľudovej tradície. Betlehem je v nej predstavený ako vizuálne vyjadrenie evanjelia – ako miesto, kde sa stretáva Božie slovo, ľudská skúsenosť a kultúrna pamäť.
Slávnostné otvorenie výstavy bude sprevádzané kultúrnym programom, na ktorom sa predstavia deti, mládež i seniori zo Slovenska a Poľska. Ich vystúpenia vytvoria priestor pre medzigeneračné a medzinárodné stretnutie, ktoré prirodzene nadväzuje na kresťanské posolstvo Vianoc. Súčasťou podujatia bude aj ochutnávka tradičných štedrovečerných jedál oboch krajín.
Výstava je súčasťou projektu „Spišská Kapitula – kultúrne dedičstvo, ktoré spája cez hranice“, realizovaného v rámci programu Interreg Poľsko – Slovensko 2021 – 2027. Projekt poukazuje na význam sakrálneho a kultúrneho dedičstva ako živého priestoru viery, dialógu a spolupráce.
Organizátorom podujatia je Cor Sancti Martini, n. o. Podujatie je otvorené širokej verejnosti a je pozvaním pre rodiny, veriacich i všetkých ľudí dobrej vôle, ktorí chcú prežiť doznievanie vianočného času v duchu viery, umenia a spoločenstva.

Turínske plátno | Výstava
2026-02-27 11:30 - 2026-06-30 00:00
Od 27. februára do 30. júna 2026 bude v Kanónii č. 14 v Spišskej Kapitule vystavená verná replika Turínskeho plátna – nie fotografia, nie tlač, ale plátno utkané rovnakou technológiou, v rovnakom rozmere a s precíznou rekonštrukciou všetkých detailov podľa originálu.
Súčasťou výstavy budú aj repliky predmetov umučenia – klincov, biča, tridsiatich strieborných i plátna, ktoré bolo položené na tvár.
Nie je to senzácia.
Je to priestor ticha.
Priestor otázky.
Priestor stretnutia s tajomstvom utrpenia.
Slávnostné otvorenie výstavy bude:

piatok 27. februára 2026 o 11.30 hod.
Kanónia č. 14, Spišská Kapitula

Ak hľadáte miesto, kde sa dá na chvíľu zastaviť, ste pozvaní.
